Liberalii se faultează singuri: Nu au putut solicita revocarea lui Dragnea de la șefia Camerei din cauza absenteismului masiv al deputaților PNL

Aproape jumătate dintre deputații PNL au absentat miercuri de la ședința de plen a Camerei Deputaților unde trebuia pusă pe ordinea de zi și supusă la vot solicitarea de revocare a lui Liviu Dragnea de la șefia Camerei.

Din cauza absenteismului masiv al liberalilor, solicitarea nu a mai fost făcută, deoarece ar fi fost respinsă la vot.

Dacă deputații PNL s-ar fi mobilizat, șansele ca Liviu Dragnea să fie demis de la șefia Camerei ar fi fost maxime, deoarece și deputații PSD au absentat și ei masiv, iar Opoziția ar fi avut voturi mai multe.

Potrivit sistemului electronic de vot, la ședința de plen a Camerei au în total 170 de deputați prezenți din totalul de 329. De la PNL au fost în sală 45 din totalul de 68, de la USR au fost 20 (din totalul de 28), de la PMP au fost 8 (din totalul de 12), iar neafiliați tot 8. În ceea ce privește tabăra puterii, PSD a avut în sală 65 de deputați, iar ALDE 6. De la UDMR au fost 10 deputați prezenți.

Dacă și restul liberalilor ar fi fost prezenți la ședință, opoziția ar fi contabilizat peste 100 de deputați, în condițiile în care PSD, ALDE și UDMR ar fi fost în minoritate, cu doar 81 de deputați.

Decizia de revocare a președintelui Camerei Deputaților pentru încălcarea regulamentului și a Constituției se ia cu votul majorității celor prezenți, ceea ce înseamnă că Dragnea ar fi putut fi răsturnat dacă deputații PNL nu ar fi absentat.

Absența lor este cu atât mai notabilă, cu cât Biroul Executiv al PNL a decis pe 29 octombrie ca toți deputații liberali să își anuleze, în perioada 14 – 21 noiembrie, orice deplasare pentru a putea fi prezenți la Parlament.

Pe 14 noiembrie, liderul grupului parlamentar al PNL, Raluca Turcan, a depus la Biroul Permanent al Camerei Deputaților solicitarea de revocare a lui Liviu Dragnea din funcția de președinte al Camerei Deputaților, semnată de parlamentarii PNL, USR, PMP și cei independenți afiliați partidului lui Victor Ponta, Pro România. Demersul Opoziției se întemeiază pe o serie de acuzații de încălcare de către Liviu Dragnea a Constituției și a regulamentului Camerei Deputaților (detalii aici).

Deputații PNL care au absentat în prima parte a ședinței de plen a Camerei Deputaților:

Heiuş Lucian-Ovidiu

Trăilă Cristina

Cherecheş Florica

Alexe Costel

Anastase Roberta Alma

Ardelean Ben-Oni

Culeafă Mihai

Ghilea Găvrilă

Gudu Vasile

Huţucă Bogdan-Iulian

Mareş Mara

Moldovan Sorin-Dan

Oros Nechita-Adrian

Palăr Ionel

Preda Cezar-Florin

Raeţchi Ovidiu Alexandru

Răcuci Claudiu-Vasile

Romanescu Cristinel

Săftoiu Ana Adriana

Schelean-Şomfelean Valeria-Diana

Stamatian Vasile-Florin

Varga Glad-Aurel

Voicu Mihai Alexandru

În 2015, profitând de absenteismul masiv al deputaților PSD și pe fondul unei mobilizări exemplare a liberalilor, PNL a reuși dublarea alocațiilor pentru copii de la 42 la 84 de lei.

Foto: Inquam Photos / George Călin